b'\n_START_ARTICLE_\nSininen eduskuntaryhm\xc3\xa4\n_START_SECTION_\nPuoluekokouksen alla\n_START_PARAGRAPH_\nPerussuomalaisten puheenjohtajavaalin l\xc3\xa4hestyess\xc3\xa4 puolueen europarlamentaarikko Jussi Halla-aho ilmoittautui maaliskuussa 2017 puheenjohtajaehdokkaaksi. H\xc3\xa4nen p\xc3\xa4\xc3\xa4vastustajansa oli puolueen pitk\xc3\xa4aikaisen johtajan Timo Soinin suosikki, kansanedustaja Sampo Terho. Kuukausia aikaisemmin puolueen kansallismielisten jyrkk\xc3\xa4 siipi oli vahvistanut sosiaalisessa mediassa lobbausta puolueen linjan k\xc3\xa4\xc3\xa4nt\xc3\xa4miseksi silloista johtoa maahanmuuttokriittisemm\xc3\xa4lle linjalle. Puolueen eduskuntaryhm\xc3\xa4n enemmist\xc3\xb6 sen sijaan Helsingin Sanomien mukaan oli maltillisia, jotka alkoivat mietti\xc3\xa4 mit\xc3\xa4 tehd\xc3\xa4 jos puolue muuttuisi selv\xc3\xa4sti EU- ja maahanmuuttokriittisemm\xc3\xa4ksi ja kansallismielisemm\xc3\xa4ksi. He totesivat, ettei pelkk\xc3\xa4 Halla-ahon valinta v\xc3\xa4ltt\xc3\xa4m\xc3\xa4tt\xc3\xa4 olisi suuri ongelma, vaan uusien varapuheenjohtajien nimet olisivat t\xc3\xa4rkeit\xc3\xa4. _NEWLINE_My\xc3\xb6s muut puolueet olivat alkaneet spekuloida sill\xc3\xa4, ett\xc3\xa4 osa perusuomalaisten edustajista saattaisi erota ryhm\xc3\xa4st\xc3\xa4\xc3\xa4n. Eduskunnassa arvailtiin 20 edustajan voivan irtautua.\n_START_SECTION_\nHallitus valmistautuu\n_START_PARAGRAPH_\nMediatietojen mukaan hallitus oli varautunut halla-aholaisten mahdolliseen voittoon. Vaalien l\xc3\xa4hestyess\xc3\xa4 kyselytutkimukset alkoivat yh\xc3\xa4 vahvemmin kallistua Halla-ahon voiton puolelle ja muille hallituspuolueille alkoi olla jo varsin selv\xc3\xa4\xc3\xa4, ettei jyrk\xc3\xa4n EU-kriittisiksi muuttuvien perussuomalaisten kanssa teht\xc3\xa4isi hallitusyhteisty\xc3\xb6t\xc3\xa4. Ennen kaikkea kokoomus oli voimakkaasti yhteisty\xc3\xb6t\xc3\xa4 vastaan. Osan perussuomalaista irtautuminen ja pysyminen hallituksessa oli esill\xc3\xa4 yhten\xc3\xa4 mahdollisena skenaariona._NEWLINE_Mediassa spekuloitiin my\xc3\xb6s henkil\xc3\xb6ristiriidoilla ja Soinin ulkoministerin viran mahdollisella p\xc3\xa4\xc3\xa4ttymisell\xc3\xa4._NEWLINE_Timo Soini kiisti hajoamisarvelut jyrk\xc3\xa4sti blogissaan ja arvosteli kovin sanoin mediaa perusteettomista spekulaatioista. Halla-ahon voiton pel\xc3\xa4ttiin viev\xc3\xa4n perussuomalaiset oppositioon, kun taas Terho pit\xc3\xa4isi puolueen hallituksessa.\n_START_SECTION_\nUuden vaihtoehdon perustaminen\n_START_PARAGRAPH_\nMaanantaina 12. kes\xc3\xa4kuuta hallituspuolueiden puheenjohtajat Juha Sipil\xc3\xa4 ja Petteri Orpo kertoivat hallituksen kaatumisesta, sill\xc3\xa4 edellytyksi\xc3\xa4 hallitusyhteisty\xc3\xb6n jatkamiselle Halla-ahon johtaman perussuomalaisen puolueen kanssa ei ollut. Seuraavana p\xc3\xa4iv\xc3\xa4n\xc3\xa4 tiedotettiin perussuomalaisten eduskuntaryhm\xc3\xa4n hajoamisesta, ja 20 perussuomalaista kansanedustajaa perusti Uusi vaihtoehto -nimisen eduskuntaryhm\xc3\xa4n ja antoi tukensa Sipil\xc3\xa4n hallitukselle. Perussuomalaisten eduskuntaryhm\xc3\xa4 supistui 15 hengen vahvuiseksi, kun viel\xc3\xa4 kaksi kansanedustajaa kertoi eroavansa ryhm\xc3\xa4st\xc3\xa4. My\xc3\xb6hemmin samana p\xc3\xa4iv\xc3\xa4n\xc3\xa4 Sipil\xc3\xa4 ilmoitti, ett\xc3\xa4 ei aio j\xc3\xa4tt\xc3\xa4\xc3\xa4 hallituksen eronpyynt\xc3\xb6\xc3\xa4, ja esitti, ett\xc3\xa4 hallitusyhteisty\xc3\xb6 jatkuu t\xc3\xa4m\xc3\xa4n uuden ryhm\xc3\xa4n kanssa. Sampo Terho valittiin eduskuntaryhm\xc3\xa4n niin sanotuksi trioministeriksi, eli h\xc3\xa4n osallistuu hallituspuolueiden puheenjohtajien neuvotteluihin._NEWLINE_Timo Soini kertoi loikkauksensa syyksi \xc3\xa4\xc3\xa4rioikeistolaiseksi kuvatun Suomen Sisun j\xc3\xa4rjest\xc3\xa4m\xc3\xa4n vallankaappauksen, jota olisi suunniteltu jo vuoden sosiaalisessa mediassa. H\xc3\xa4nen mukaansa eduskuntaryhm\xc3\xa4st\xc3\xa4 eroamisessa kyse ei ollut henkil\xc3\xb6valinnoista vaan Halla-ahon taustajoukkojen toiminnasta, jota Soini piti t\xc3\xb6rke\xc3\xa4n\xc3\xa4._NEWLINE_Eduskuntaryhm\xc3\xa4 aloitti toimintansa 13. kes\xc3\xa4kuuta 2017 nimell\xc3\xa4 Uusi vaihtoehto. Ryhm\xc3\xa4n muodosti 20 perussuomalaisten kansanedustajaa, jotka erosivat perussuomalaisten eduskuntaryhm\xc3\xa4st\xc3\xa4 vain kaksi p\xc3\xa4iv\xc3\xa4\xc3\xa4 puolueen puoluekokouksen p\xc3\xa4\xc3\xa4ttymisen j\xc3\xa4lkeen. Eduskuntaryhm\xc3\xa4n puheenjohtaja on Simon Elo ja varapuheenjohtajat ovat Tiina Elovaara sek\xc3\xa4 Ari Jalonen. 14. elokuuta 2017 Uusi vaihtoehto -eduskuntaryhm\xc3\xa4 ilmoitti muuttavansa nimens\xc3\xa4 Siniseksi eduskuntaryhm\xc3\xa4ksi, virallisesti nimenmuutos hyv\xc3\xa4ksyttiin 28. elokuuta 2017. _NEWLINE_My\xc3\xb6hemmin samana p\xc3\xa4iv\xc3\xa4n\xc3\xa4 my\xc3\xb6s kansanedustajat Veera Ruoho ja Arja Juvonen erosivat perussuomalaisten ryhm\xc3\xa4st\xc3\xa4. Ruoho ilmoitti hakeneensa Uuden vaihtoehdon j\xc3\xa4senyytt\xc3\xa4 mutta liittyi my\xc3\xb6hemmin kokoomuksen eduskuntaryhm\xc3\xa4\xc3\xa4n. Juvonen ilmoitti aluksi, ett\xc3\xa4 h\xc3\xa4n ei toistaiseksi aio liitty\xc3\xa4 mihink\xc3\xa4\xc3\xa4n ryhm\xc3\xa4\xc3\xa4n ja kaksi viikkoa my\xc3\xb6hemmin palasi perussuomalaisten eduskuntaryhm\xc3\xa4\xc3\xa4n._NEWLINE_Perussuomalaisten puoluehallitus p\xc3\xa4\xc3\xa4tti 16. kes\xc3\xa4kuuta 2017 erottaa Uuteen vaihtoehtoon loikanneet puolueesta._NEWLINE_Ryhm\xc3\xa4n j\xc3\xa4sen Hanna M\xc3\xa4ntyl\xc3\xa4 ilmoitti 21. kes\xc3\xa4kuuta 2017 haluavansa erota eduskunnasta siirty\xc3\xa4kseen asiantuntijaksi Euroopan neuvoston sihteerist\xc3\xb6\xc3\xb6n Strasbourgiin. H\xc3\xa4nen tilalleen kansanedustajaksi nousi Matti Torvinen, joka ilmoitti liittyv\xc3\xa4ns\xc3\xa4 Uuden vaihtoehdon eduskuntaryhm\xc3\xa4\xc3\xa4n._NEWLINE_Ryhm\xc3\xa4n j\xc3\xa4sen Ritva "Kike" Elomaa ilmoitti 22. kes\xc3\xa4kuuta 2017 palaavansa perussuomalaisten eduskuntaryhm\xc3\xa4\xc3\xa4n. Takaisinpaluun j\xc3\xa4lkeen Uusi vaihtoehto -ryhm\xc3\xa4ss\xc3\xa4 oli 19 kansanedustajaa ja perussuomalaisissa 16. My\xc3\xb6hemmin perussuomalaisten ryhm\xc3\xa4n koko kasvoi 17 j\xc3\xa4seneen Arja Juvosen palattua ryhm\xc3\xa4\xc3\xa4n.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nRyhm\xc3\xa4n j\xc3\xa4senet perustivat yhdistyksen nimelt\xc3\xa4 Sininen tulevaisuus, joka rekister\xc3\xb6itiin puolueeksi 15. marraskuuta 2017 ja tuli samalla my\xc3\xb6s eduskuntaryhm\xc3\xa4n uudeksi nimeksi._NEWLINE_Ryhm\xc3\xa4n j\xc3\xa4sen Kaj Turunen ilmoitti 24. huhtikuuta 2018 siirtyv\xc3\xa4ns\xc3\xa4 kokoomuksen eduskuntaryhm\xc3\xa4\xc3\xa4n. Maria Lohela ilmoitti tammikuussa 2019 siirtyv\xc3\xa4ns\xc3\xa4 Liike Nyt -yhdistykseen ja sen eduskuntaryhm\xc3\xa4\xc3\xa4n. _NEWLINE_Puoluetukea koskevan lain muutoksesta (niin sanottu Lex Soini) johtuen Sininen tulevaisuus ei saa puoluetukea, vaan perussuomalaisten eduskuntaryhm\xc3\xa4 saa loikkareiden tuet vaalikauden loppuun saakka._NEWLINE_Simon Elo ja Sampo Terho sanoivat perussuomalaisten uuden johdon linjan ajavan puolueen ikuiseksi oppositiopuolueeksi.\n_START_SECTION_\nKannatus\n_START_PARAGRAPH_\nYleisradion Taloustutkimuksella teett\xc3\xa4miss\xc3\xa4 kannatusmittauksissa ryhm\xc3\xa4n kannatus oli vuoden 2017 kes\xc3\xa4kuussa 2,3\xc2\xa0%, hein\xc3\xa4kuussa 0,7\xc2\xa0%, lokakuun alussa 1,5\xc2\xa0%, marraskuun alussa 1,3\xc2\xa0%, joulukuun alussa 1,1\xc2\xa0% ja joulukuun lopussa 2,3\xc2\xa0%._NEWLINE_Vuonna 2018 Taloustutkimuksen tekemiss\xc3\xa4 kannatusmittauksissa ryhm\xc3\xa4n kannatus oli maaliskuun alussa 1,6\xc2\xa0%, toukokuun alussa 1,5\xc2\xa0%, hein\xc3\xa4kuun alussa 1,1\xc2\xa0%, elokuun alussa 0,8\xc2\xa0%, syyskuun alussa 1,6\xc2\xa0% ja joulukuun alussa 1,5\xc2\xa0%.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nLoikkausta uuteen eduskuntaryhm\xc3\xa4\xc3\xa4n perusteltiin j\xc3\xa4lkik\xc3\xa4teen muun muassa arvopohjaeroilla. Ylen tekem\xc3\xa4n vaalikonevastauksiin perustuvan tutkimuksen perusteella arvopohjaerot ovat kuitenkin "kosmeettisia". Perussuomalaisten kansanedustaja Ville Tavio kommentoi julkisuudessa, ett\xc3\xa4 loikkauksessa ei ollut kyse arvopohjaerosta vaan "todellisuudessa kaikki johtuu siit\xc3\xa4, ett\xc3\xa4 Timo Soini\xc2\xa0ei osaa luopua vallasta. H\xc3\xa4n olisi halunnut Terhon voittavan. Soinin suurin heikkous on h\xc3\xa4nen itsekeskeisyytens\xc3\xa4 ja vallanhimonsa". Eduskunnan t\xc3\xa4ysistunnossa oppositiopuolue SDP:n kansanedustaja Johanna Ojala-Niemel\xc3\xa4 totesi, ett\xc3\xa4 Uuden vaihtoehdon ainoana teht\xc3\xa4v\xc3\xa4n\xc3\xa4 on "kainalosauvana vied\xc3\xa4 maakunta- ja sote-uudistukset l\xc3\xa4pi sek\xc3\xa4 turvata ex-puheenjohtaja Timo Soinin\xc2\xa0hillotolppa ulkoministerin\xc3\xa4 loppuvaalikaudeksi". _NEWLINE_Varakansanedustaja Vilhelm Junnila kirjoitti hein\xc3\xa4kuussa 2017 puoluekokouksen tapahtumien kulusta uutta tietoa. Junnilan mukaan Timo Soini ja Raimo Vistbacka olivat sopineet jo toukokuussa varasuunnitelmasta, mik\xc3\xa4li Sampo Terhoa ei valittaisi perussuomalaisten puheenjohtajaksi. Junnilan mukaan Soini oli lipsauttanut kansanedustaja Jari Ronkaiselle etuk\xc3\xa4teen "j\xc3\xa4tt\xc3\xa4v\xc3\xa4ns\xc3\xa4 t\xc3\xa4m\xc3\xa4n uppoavan laivan"._NEWLINE_Kansanedustaja Elovaara my\xc3\xb6s ep\xc3\xa4ili, ett\xc3\xa4 puoluekokouksen \xc3\xa4\xc3\xa4nestystulosten takana olisivat olleet Suomen Vastarintaliike, Suomen Sisu ja Hommaforum. Samalla Elovaara totesi, ett\xc3\xa4 "n\xc3\xa4m\xc3\xa4 tahot eiv\xc3\xa4t ole ideologisesti perussuomalaisia"._NEWLINE_Kansanedustaja Elo kommentoi A-studiossa, ett\xc3\xa4 Uudessa vaihtoehdossa on "nollatoleranssi rasismille", mutta toisaalta h\xc3\xa4n ei kertonut, kuinka h\xc3\xa4nen ja Halla-ahon n\xc3\xa4kemykset eroavat, vaikka Elo on itse profiloitunut maahanmuuttokriittisen\xc3\xa4 henkil\xc3\xb6n\xc3\xa4. Elon mukaan kyse ei ole Halla-ahosta itsest\xc3\xa4\xc3\xa4n vaan tahoista, jotka ovat Halla-ahon valinnan takana._NEWLINE_Taloustutkimuksen tutkimusp\xc3\xa4\xc3\xa4llikk\xc3\xb6 Juho Rahkonen ja erikoistutkija Erkka Railo Turun yliopiston eduskuntatutkimuksen keskuksesta kommentoivat hein\xc3\xa4kuussa 2017, ett\xc3\xa4 Uusi vaihtoehto voi korkeintaan p\xc3\xa4\xc3\xa4st\xc3\xa4 RKP:n tai Kristillisdemokraattien kaltaiseksi pienpuolueeksi._NEWLINE_Turun yliopiston eduskuntatutkimuksen keskuksen johtaja Markku Jokisipil\xc3\xa4n mukaan Uudella vaihtoehdolla on hallitusryhm\xc3\xa4n\xc3\xa4 "historiallisen huono neuvotteluasema l\xc3\xa4ht\xc3\xb6tilanteen takia".'